PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/ZK/1/1/61							Bratislava 15.3.2000

	Protimonopolný úrad Slovenskej republiky, I. výkonný odbor, v správnom konaní začatom na podnet podnikateľa Pivovar Šariš, akciová spoločnosť, Pivovarská 9, 082 21 Veľký Šariš, zastúpeného JUDr. Alenou Černejovou, Advokátska kancelária, Černejová  Hrbek, Kýčerského č. 7, 811 05 Bratislava vo veci  posúdenia dohody obmedzujúcej súťaž (negatívny atest ) takto 

rozhodol :

	na základe § 12 ods. 4 písm. c) zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov správne konanie zastavuje, pretože dôvod konania odpadol.

Odôvodnenie:

	Dňa 14.2.2000 na návrh podnikateľa Pivovar Šariš, akciová spoločnosť, Pivovarská 9, 082 21 Veľký Šariš, zastúpeného JUDr. Alenou Černejovou, Advokátska kancelária, Černejová  Hrbek, Kýčerského č. 7, 811 05 Bratislava (ďalej len „Pivovar Šariš“) adresovaného Protimonopolnému úradu Slovenskej republiky (ďalej len „ úrad“) sa začalo správne konanie vo veci  posúdenia dohody obmedzujúcej súťaž - „Zmluva o distribúcii tovaru“ uzatvorenej dňa 28.1.2000 (ďalej len „Zmluva“) medzi podnikateľom Pivovar Šariš a podnikateľom JAM, spol. s r.o., Stromová 1, Trenčín (ďalej len „JAM“), či spĺňa súčasne podmienky stanovené v § 5 ods. 1 písm. a) až d) zákona č. 188/1994 Z.z. o ochrane hospodárskej súťaže v znení zákona č.240/1998 Z.z. o poľnohospodárstve a o zmene a doplnení ďalších zákonov  ( ďalej len „zákon“ ).

	Podnikateľ Pivovar Šariš je zapísaný v Obchodnom registri Okresného súdu Prešov, oddiel: Sa, vložka číslo: 41/P. Predmetom jeho činnosti je okrem iného i výroba piva, sladu, nealkoholických nápojov, obchodná činnosť a distribúcia piva, pohostinské a ubytovacie služby, veľkoobchod a maloobchod v rozsahu voľných živností.

	Podnikateľ JAM je zapísaný v Obchodnom registri Okresného súdu Trenčín, oddiel: Sro, vložka číslo: 11380/R. Predmetom jeho činnosti je okrem iného i veľkoobchod a maloobchod v rozsahu voľnej živnosti, výčap, predaj piva, vína, destilátov a nealkoholických nápojov na priamu konzumáciu.

	Predmetný zmluvný vzťah má vertikálny charakter ( účastníci nepôsobia na tom istom trhu), kde jedna strana Pivovar Šariš ( výrobca a predajca piva ) sa dohodla s druhou stranou spoločnosťou JAM (veľkosklad piva) o predaji a kúpe piva. Účelom Zmluvy je zabezpečiť distribúciu tovaru  na jeho ďalší predaj. ( Čl. I, bod 1.2 Zmluvy).

	Zmluva je  typovou zmluvou, ktorú spoločnosť Pivovar Šariš uzatvára s distribútormi piva (veľkosklady) na území Slovenskej republiky. Po dôkladnom preštudovaní predmetnej Zmluvy, úrad zastáva názor, že sa nejedná o dohodu obmedzujúcu súťaž v zmysle § 3 zákona,  daná zmluva obsahuje obvyklé obchodno - právne ustanovenia.

	Listom č. 710/1/PMÚ SR/2000 a č.710/2/PMÚ SR/2000 zo dňa 3.3.2000 úrad vyzval účastníkov konania, aby sa vyjadrili k premetu konania a výsledkom vyšetrovania. Podnikateľ Pivovar Šariš zaslal svoje vyjadrenie dňa 6.3.2000. Podnikateľ JAM sa v stanovenej lehote k predmetu konania a výsledkom šetrenia nevyjadril.

	Na základe uvedeného úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

							Ing. Ján Matuský
						riaditeľ I. výkonného odboru

Rozhodnutie sa doručí:

JUDr. Alena Černejová, 
Advokátska kancelária Černejová  Hrbek,
Kýčerského č. 7,
811 05 Bratislava

JAM, spol. r.o., 
Brnianska 10, 
91105 Trenčín.